Medaljen for Det europeiske fellesskaps observatørmisjon

Medaljen for Det europeiske fellesskaps observatørmisjon er en medalje etablert i 1995Medal Yearbook 2010, Honiton: Token Publishing, s. 199. av Det europeiske fellesskap for deltagelse i Det europeiske fellesskaps observatørmisjon (European Community Monitor Mission, ECMM), et observatørkorps som ble etablert for å overvåke situasjonen i Jugoslavia i forbindelse med forbundsstatens oppløsning. Observatørstyrken ble opprinnelig satt inn i Slovenia i 1991 for å påse overholdelse av Brioni-avtalen etter Slovenia-krigen, men ble utvidet til Kroatia og Bosnia-Hercegovina.Christopher McCreery: The Canadian Honours System, Toronto: Dundurn Press, 2005, s. 242–244. I 2000 ble observatørvirksomheten omdøpt til Den europeiske unions observatørmisjon (engelsk: European Union Monitoring Mission, EUMM) under den felles utenriks- og sikkerhetspolitikk. En egen medalje, Medaljen for Den europeiske unions observatørmisjon, er innstiftet for EUMM.

Utforming
Medaljen for Det europeiske fellesskaps observatørmisjon er sølvfarget og har en diameter på 36 mm. Den har i midten et kartomriss av det tidligere Jugoslavia med innskriften «EC MONITOR MISSION» eller «EC TASK FORCE», det hele omgitt av en ring. Utenfor dette finnes en krans av tolv femtaggede stjerner, Europasymbolet. Reversen har en due i flukt og med en olivenkvist i nebbet.Medals of the Irish Defence Forces, Óglaigh na hÉireann, Irlands forsvar, 2010, s. 71.

Medaljebåndet er mørk blått med smale to gule striper og kantstriper i blått, hvitt og rødt. Blått og gult er fargene i det europeiske flagget, Jugoslavias flagg var blått, hvitt og rødt.

Tildelingskriterier
Det oppgis et varierende antall tjenestedager for å kvalifisere til Medaljen for Det europeiske fellesskaps observatørmisjon. Noen kilder oppgir at medaljen ble tildelt for 21 dagers sammenhengende tjeneste eller for 30 dagers oppsamlet tjeneste.«European Medals to Irish Soldiers» , nettstedet Irish Medals. En annen kilde oppgir at tjenestekravet var 90 dager for å kvalifisere til medaljen. I tilfelle en deltager i observatørmisjonen ble drept i tjeneste, kunne medaljen tildeles uten hensyn til tjenestens varighet.

Referanser

Kategori:EUs felles sikkerhets- og forsvarspolitikk
Kategori:Internasjonale militære utmerkelser
Kategori:Jugoslaviakrigene
Kategori:Bosnia-krigen